ועדת החינוך, התרבות והספורט, כנסת 16, פרוטוקול מספר 232, 2004-05-20 11:00

יוסי שריד: כל העניין הזה כבר בוטל.

יוסי שריד: יש לי אינפורמציה.

יוסי שריד: לא עומדים להסיע אותם.

ישראל אדיר: רוצים לסגור את שתי החוות.

יוסי שריד: אני מציע שאנחנו נקצר, הבעיה ברורה.

יוסי שריד: אני גם מכיר חוות.

יוסי שריד: אין פה חילוקי דעות, אני רוצה להגיד כמה דברים.

יוסי שריד: אני התבקשתי על-ידי הוועדה לקיים כאן את הסיור היום.

יוסי שריד: לחלק מחברי הוועדה אין עניין רב בנושא, חלק מחברי הוועדה לרבות היושב-ראש הם בחוץ לארץ עכשיו ולכן הם לא היו יכולים לבוא, למרות שאני יודע שליושב ראש יש עניין בנושא.

יוסי שריד: זה אחד המקרים הנדירים שבו יש תמימות דעים מלאה בין חברי הוועדה, אין פה מחלוקת, לא צריך לשכנע, לא צריך להשתכנע, אני לא מכיר חבר ועדה אחד שחולק על החלטת הוועדה שתובעת מעיריית תל אביב להשאיר את החווה פתוחה.

יוסי שריד: עכשיו אני רוצה להגיד משהו לעיריית תל אביב.

יוסי שריד: אני מודה לנציגי העירייה שבאו לכאן, אני אומר את זה גם לפרוטוקול ואדווח לוועדה.

יוסי שריד: אני אומר לאנשי העירייה אמירה של בעל ניסיון - אפשר כמובן לא לשעות להמלצתה או לתביעתה של ועדת החינוך, אבל גם ועדת החינוך יודעת את מלאכתה.

יוסי שריד: אני לא חושב שעיריית תל אביב תרוויח מעימות חזיתי עם ועדת החינוך, כי אנחנו ניפגש בעיריית תל אביב בהזדמנות אחרת.

יוסי שריד: אם נשמעת מדבריי נימה של הרתעה, אני מתכוון אליה.

יוסי שריד: אני לא צריך לפרש את דבריי, דבריי מפורשים.

יוסי שריד: אנחנו פה, אני מניח שגם לעיריית תל אביב מפעם לפעם יש רצונות, יש צרכים.

יוסי שריד: אנחנו כאן, אם עיריית תל אביב תחליט לא לשתף פעולה עם ועדת החינוך, ועדת החינוך לא תשתף פעולה עם עיריית תל אביב, על כל מה שמשתמע מזה.

יוסי שריד: עיריית תל אביב הציגה גם לוועדת החינוך מצג שווא שלא היה ולא נברא.

יוסי שריד: מדבריו של אלי אפשר היה ללמוד אולי על הכוונה האמיתית של העירייה, אבל זה היה במשתמע.

יוסי שריד: הוצג בוועדת החינוך מצג שווא.

יוסי שריד: על זה דרך אגב אנשים גם יכולים לתת את הדין, כי בדרך כלל החוק אומר שכאשר באים לוועדה פרלמנטרית - גם למקומות אחרים, אבל בוודאי בוועדה פרלמנטרית - המצג צריך להיות מדויק.

יוסי שריד: כפי שהוצג, הוא לא היה כזה, הוא היה רחוק מזה.

יוסי שריד: עכשיו אגיד מה אני יודע.

יוסי שריד: זה לא עניין של שמועה, זה עניין של עובדה.

יוסי שריד: מהדברים שנשמעו בוועדת החינוך בפעם הקודמת ניתן היה ללמוד שהכוונה היא לסגור את כל מערך החוות בתל אביב.

יוסי שריד: זאת הכוונה האמיתית.

יוסי שריד: כל הסיפור על איחוד החווה עם החווה הצפונית הוא סיפור שמצוץ מהאצבע.

יוסי שריד: עכשיו מסתבר שאת אשר יגורנו בא לנו וגם ניבאנו וידענו מה שניבאנו.

יוסי שריד: גם לחווה הצפונית נמסרה הודעה שבשנה הבאה אין הסעות אלא רק ל-25 כיתות, רק לכיתות החינוך המיוחד ותו לא.

יוסי שריד: ולכן כל הסיפור של איחוד החווה הוא סיפור סבתא וזה פשוט שקר שנמסר לוועדת החינוך.

יוסי שריד: משום שנמסר שקר לוועדת החינוך, אני אמליץ לוועדה לנקוט גם באמצעים משפטיים נגד עיריית תל אביב על הנחת שקר על שולחן ועדה פרלמנטרית.

יוסי שריד: ברור לגמרי שהסעות רק ל-25 כיתות לחווה הצפונית זה לא מה שנאמר לוועדה.

ורדה בר: מאיפה המידע?

יוסי שריד: מעיריית תל אביב.

יוסי שריד: תסמכי עליי, אני עוד אף פעם לא טעיתי במידע.

יוסי שריד: 31 שנה אני בכנסת, ואפילו יריביי המושבעים ביותר עוד לא תפסו אותי פעם אחת באי-דיוק.

ורדה בר: אני לא יודעת על זה.

יוסי שריד: אתם לא יודעים הרבה דברים, לכן זה טוב שאנחנו מקיימים את הישיבה ואז אתם תדעו מה עומד לקרות.

יוסי שריד: לא זו בלבד שהעירייה הודיעה שהיא תסיע רק 25 כיתות של החינוך המיוחד ואת כל השאר היא לא תסיע, אלא העירייה בצעד מאוד תמוה העבירה את החווה הצפונית - ונדמה לי גם את החווה הזו, אבל החווה הזו כבר חשובה כמת - לבעלות הבית של גני יהושע.

יוסי שריד: דבר מוזר מצד אחד ודבר מוזר מאוד מצד שני, אני חייב לומר.

יוסי שריד: אם זה מוסד חינוך, זה מוסד חינוך, זה לא נדל"ן, זאת לא קרקע חקלאית שמיועדת לשינוי ייעוד, על פי מה שנמסר לנו.

יוסי שריד: אם זה מוסד חינוך, אני יודע שמוסד חינוך צריך להיות כפוף למטרייה של רשויות החינוך ועיריית תל אביב ולא לגני יהושע.

יוסי שריד: האם גני יהושע התחילו להתמחות בחינוך?

ורדה בר: זה רק בתפעול של גני יהושע.

ורדה בר: השיעורים כפופים למינהל החינוך.

ורדה בר: התפעול של החווה יהיה על-ידי גני יהושע.

יוסי שריד: זה היינו הך.

יוסי שריד: הטיפול של מוסד חינוך הוא במסגרת סמכויות החינוך בכל רשות מקומית, של משרד החינוך ולא של משרד החקלאות ולא של משרד השיכון.

יוסי שריד: זה לפי מיטב הידוע לי, אבל אולי יש בזה חידוש.

ורדה בר: למרות שבתי הספר בניהול עצמי הם בדרך כלל בתפעול של בתי הספר, היתה החלטה שאגף 7 יטפל בגינות בתי הספר ואנחנו עדיין בטוחים שנעשית פעילות חינוכית בבתי ספר.

ורדה בר: אני מנסה להגדיר מה הכוונה שלי בתפעול.

יוסי שריד: יש עוד בתי ספר בתל אביב שהם בתפעול של גורמים אחרים ולא של רשויות החינוך?

ורדה בר: אין.

יוסי שריד: זאת אומרת, זה המקרה האחד והיחיד.

יוסי שריד: אז זאת לא השקפת עולם של עיריית תל אביב שמוסדות חינוך נמסרים לטיפולם של גורמים אחרים שיש להם נגיעה.

יוסי שריד: אפשר להגיע לכל מיני אבסורדים.

יוסי שריד: אני בכל זאת בדעתי, ולכן אני רוצה שאחד הדברים שוועדת החינוך תחליט עליהם הוא להשיב מיד את החוות למקום ששם הן צריכות להיות - מסגרת החינוך של עיריית תל אביב ולא מסגרת הנדל"ן של עיריית תל אביב.

יוסי שריד: פארק יהושע הוא מקום שאנחנו מאוד אוהבים, גם לפארק יהושע רבים המתנכלים, אגב מאותן הסיבות, מאותם האינטרסים, אבל זה לא מענייננו הפעם, זה מענייננו אבל בהיבטים אחרים ובהזדמנויות אחרות.

יוסי שריד: לכן אני חוזר ואומר - אם עיריית תל אביב רוצה להתעמת עם ועדת החינוך, זה בסדר גמור, אנחנו גם אוהבים לפעמים עימותים מן הסוג הזה.

יוסי שריד: אני אמליץ לוועדה לבדוק באופן עובדתי את המצג שהוצג לה, ואם אני צודק כאשר אני אומר שהמצג היה שקרי, אני אמליץ על נקיטת אמצעים משפטיים נגד עיריית תל אביב ונגד נציגיה - אלה שהיו, ולא פחות מזה, ואולי יותר, אלה שלא היו בוועדה.

יוסי שריד: אנחנו שבים ומוחים על כך שעיריית תל אביב לא שלחה את מקבלי ההחלטות בעניין הזה, כי הנציגים שנשלחים על-ידי עיריית תל אביב הם נציגים מכובדים, אנחנו מאוד אוהבים אותם, אני חושב שאני אפילו יודע איפה ליבם מונח, אבל אנחנו מעוניינים להידבר עם מקבלי ההחלטות בעיריית תל אביב ולא עם המוציאים לפועל.

יוסי שריד: כך זה נהוג בוועדות פרלמנטריות כאשר מדובר בכל משרד, בכל רשות מקומית, וזה צריך לחול גם על עיריית תל אביב.

יוסי שריד: אני יכול לומר בשם כל חברי הוועדה שאנחנו מאוד נחושים להשאיר את החווה פתוחה, ואנחנו נשקול את כל האמצעים שעומדים לרשותנו - גם לנו יש אמצעים - כדי לראות איך אנחנו מסכלים את הכוונה של עיריית תל אביב.

יוסי שריד: אני לא הייתי מייעץ לעיריית תל אביב להיכנס לעימות בעניין הזה, אבל ראש העירייה וכל הכפופים לו ישקלו את זה.

יוסי שריד: אבל אני מכיר אותו ואת העקשנות שלו, אז שיהיה בריא.

יוסי שריד: אני חושב שבזה אנחנו יכולים לסכם את ישיבתנו.

יוסי שריד: אם לגבי החווה הדרומית כך, אז בוודאי כך גם לגבי החווה הצפונית.

יוסי שריד: ברור לגמרי, כי החוות שקולות בעינינו, נחשבות בעינינו, ואין לנו העדפה.

יוסי שריד: אם הייתי צריך לסגור חווה - ולא הייתי סוגר - הייתי מתחיל בצפון, על פי השקפת העולם שלי, ואחר כך הולך לדרום.

יוסי שריד: אבל לא הייתי סוגר גם בצפון, כי אני חושב שצריך שיהיו שתי חוות בעיר העצומה הזאת, ולא נכון לסגור את שתי החוות או אחת מהן.

יוסי שריד: בשבוע הבא אני אמסור דיווח מלא ונאמן לוועדת החינוך.

יוסי שריד: ועדת החינוך תשקול מה היא רוצה לעשות, ואנחנו נודיע לכם.

אלי טרטנר: בשנה שעברה בחווה הצפונית היו 48 כיתות.

אלי טרטנר: כשהוסיפו להם את החינוך המיוחד, ניתנה הנחיה לאתר עוד כיתות.

אלי טרטנר: כרגע זה עומד על 66 כיתות.

יוסי שריד: אבל הודיעו לחווה הצפונית שבשנה הבאה העירייה לא תממן את השעות.

יוסי שריד: ה-50% של משרד החינוך יהיה, ה-50% של עיריית תל אביב לא יהיה.

ורדה בר: עוד לא התקבלה החלטה כזאת.

יוסי שריד: מה זאת אומרת "לא התקבלה"?

יוסי שריד: נמסרה כבר הודעה לחווה.

יוסי שריד: תרימי טלפון לחווה הצפונית ותראי.

קריאה: אפשר לבדוק את זה.

יוסי שריד: אין מה לבדוק, העניין בדוק.

יוסי שריד: אני אף פעם לא אומר דבר לא בדוק.

ורדה בר: חבר הכנסת שריד, אני בטוחה שאתה לא אומר משהו לא בדוק, אבל אני לא ראיתי מסמך כזה.

יוסי שריד: בצדק, כי למה להוציא מסמכים?

יוסי שריד: כדי שיותר ויותר אנשים יראו אותם?

יוסי שריד: מספיק שאני יודע.

יוסי שריד: גם המימון של ה-50% להסעות הוגבל ל-25 כיתות של החינוך המיוחד ותו לא.

ישראל אדיר: טילפן אליי לפני יומיים-שלושה מוטי גולדשטיין.

ישראל אדיר: הוא שאל אותי כיצד ניתן להפעיל חווה מצומצמת במתכונת של בין 24 ל-30 כיתות.

ישראל אדיר: הוא היה בישיבה אצל גרנות, הסמנכ"ל לתכנון בעיריית תל אביב, שהוא עומד על הקיצוצים.

ישראל אדיר: מר גולדשטיין טילפן אליי ואמר שאשלח לו את המכתב ששלחתי לפני חודש, שקראתי לו אלטרנטיבה לסגירה - לנסות להתייעל, ולהפעיל לדעתי חווה טובה לא פחות בפחות אמצעים.

ורדה בר: להפעיל רק 20 דונם במקום 80.

ישראל אדיר: פיקססנו לו את המכתב, והוא גם שאל אותי מספר לא מבוטל של שאלות איך לדעתי אפשר להפעיל חווה, שהוא הגדיר אותה חווה לחינוך מיוחד.

ישראל אדיר: הוא לא אמר לי איפה זה יהיה.

ישראל אדיר: אחר כך היו כל מיני שמועות שמדובר להעביר את ילדי החינוך המיוחד בהסעות לכפר הירוק.

יוסי שריד: זה אני לא יודע.

יוסי שריד: אני לא עוסק בשמועות.

יוסי שריד: אני מתעסק רק בעובדות, ומה שאמרתי זאת עובדה.

יוסי שריד: בדרך כלל שמועות, בעיקר אם הן רעות, הן גם מתאמתות.

אלי טרטנר: בעניין הזה פניתי למינהל החינוך לפעול לעידוד החווה.

אלי טרטנר: לכן הגברנו את המאמצים להגדיל את מספר הכיתות, ושמחנו - הנה, יש כבר 66 כיתות.

יוסי שריד: אמנם במקרה זה משרד החינוך עומד בהתחייבויות שלו, אבל אין לו מה לומר בעניין הזה?

יוסי מזוז: אני מייצג את המחוז.

יוסי מזוז: בפעם הקודמת מר שמואל גרוס ייצג את המחוז.

יוסי מזוז: אני גם מייצג את המינהל לחינוך התיישבותי, את המפמ"ר שלי.

יוסי מזוז: לכן הנתונים שאני אמסור לכם הם נתונים שמתואמים עם המפמ"ר, והוא בוודאי יודע מה שהוא אומר.

יוסי מזוז: מתוקף תפקידי אני צריך לדאוג גם למורים של החווה הדרומית וגם למורים של החווה הצפונית.

יוסי מזוז: במידה ויוחלט לאחד את שתי החוות, אנחנו מקווים שלכל המורים של החווה הדרומית יהיה פתרון בחווה הצפונית.

יוסי מזוז: קודם כל, אנחנו שומעים על 66 כיתות כאשר בחווה הדרומית בלבד יש 61 כיתות.

יוסי מזוז: אז איזה פתרון אני אוכל להציג?

יוסי מזוז: האם מראש אני צריך להציע שיפטרו מורים שעשו את מלאכתם נאמנה?

יוסי מזוז: אני לא אוכל לעשות את זה בקלות - -

יוסי שריד: אני בוודאי לא חשוד כמי שידוע בהתנכלות למורים, בדיוק להיפך.

יוסי שריד: אני ידוע כאדם שאולי מזוהה יותר מאנשים אחרים עם ציבור המורים.

יוסי שריד: יחד עם זה, במקרה שלפנינו המורים מעניינים אותי פחות מהתלמידים.

יוסי שריד: לכן נניח שהיית אומר לי שיש לך אפילו סידור עבודה כללי לכל המורים, דבר שהיה מסב לי בוודאי הרבה סיפוק, אבל זה עדיין לא פותר שום בעיה.

יוסי שריד: הבעיה היא של התלמידים ולא של המורים.

יוסי מזוז: אני מסכים אתך בהחלט.

יוסי מזוז: 61 כיתות של האזור הדרומי שצריכות להגיע לחווה הצפונית, למרות שיש נתיבי איילון, ואם גם לא יממנו הסעות, כלומר בתי ספר יצטרכו להוציא כסף עבור ההסעות - מה המסקנה הכי פשוטה של זה?

יוסי שריד: זה מה שהגדרתי קודם בהגדרה די מפליגה כמצג שווא.

יוסי שריד: הכל מצג שווא.

יוסי מזוז: עוד נתון שמשלים חלק מהטענות שלך לגבי הנתונים המדויקים שאנחנו קיבלנו מהעירייה.

יוסי מזוז: ישבנו בעירייה בהזדמנויות שונות המפמ"ר ואנוכי, וביקשנו להסתכל על ספר התקציב, כי לא יכול להיות שחווה צורכת מיליון שקל.

יוסי מזוז: התברר לנו שהתקציב תחת הכותרת חוות חקלאיות הוא 3.7 מיליון שקלים, שמתוכם 2.7 מיליון שקלים למימון 16.5 משרות.

יוסי מזוז: שאלתי: איזה משרות, הרי המורים מקבלים משכורת ממשרד החינוך?

יוסי מזוז: התברר שהכניסו בתקציב החוות כל מיני דברים שלא ממש שייכים לחוות, למשל משתלה עירונית עם העובדים שלה.

יוסי מזוז: הסתכלתי הלאה, יש שם סעיף שמדבר על הוצאות רכב וביטוח וכל מיני דברים שאני לא יודע איפה זה נמצא בשתי החוות.

יוסי שריד: יכול להיות שיש לנו פה גם ענייני פלילים, אבל את זה אני אבדוק.

יוסי שריד: הרי אנחנו אנשים בעלי ניסיון, אנחנו יודעים איך זה הולך, בוודאי רשמו את אחד מעובדי העירייה או איזה מקורב על חשבון החווה כדי לקבל רכב.

יוסי מזוז: היתה משתלה, שגם את זה לקחו מאיתנו.

יוסי מזוז: המשתלה צריכה רכב להעברת צמחייה, כלי עבודה.

יוסי מזוז: אבל המשתלה כמו שהיא, עם העובדים, עברה לאגף 7.

יוסי שריד: ברור, שיחקו פה עם המספרים.

יוסי מזוז: רוצים לחסוך, ואני לא יודע מה בדיוק החיסכון פה.

יוסי שריד: החיסכון הוא לגמרי ברור.

יוסי שריד: החיסכון הוא במצג השווא.

יוסי שריד: אם באמת העירייה היתה מבצעת אפילו את מה שאנחנו לא מסכימים, לא היה שום חיסכון אלא היתה הוצאה נוספת.

יוסי שריד: כי להסיע את התלמידים לחווה הצפונית יעלה יותר כסף ולא פחות כסף.

יוסי שריד: החיסכון הוא בכוונה הלא כל כך נסתרת לסגור את שתי החוות.

יוסי שריד: זה חיסכון גדול.

יוסי שריד: סוגרים את החוות וחוסכים שתי חוות.

יוסי שריד: כפי שזה הוצג לנו, לא רק שיש חיסכון אלא יש הוצאת יתר.

יוסי שריד: עם כל ההסעות האלה, ילדים מכל העיר ייסעו לחוות ובזה יחסכו?

יוסי מזוז: כפי שאמרת, הרבה מהתלמידים שרואים בחווה הדרומית את גן העדן שלהם ואין להם אלטרנטיבה, אני לא יודע מה הם יעשו.

ג'לאל: מזה תשע שנים אני מלמד בתיכון מקיף י"ב ביפו.

ג'לאל: אני מלמד את התלמידים הכי קשים בכיתה טיפולית שנפתחת כל שנה.

ג'לאל: יש לנו גם הסיפורים של התקציב, שפעם יש תקציב, פעם אין תקציב.

ג'לאל: אלה תלמידים עם המון בעיות, תלמידים שיש להם מרקם חיים מאוד קשה, שההורים נרקומנים, עוני, כל מיני בעיות מאוד קשות, לא רגילות, והם רואים בחווה מענה, יציאה של אחת לשבוע מהמסגרת העמוסה, הם באים לכאן ומוצאים מקלט.

ג'לאל: אני מלמד אותם ארבעה מקצועות בסיס, וביניהם אני נותן להם שיעור אחד בטבע.

ג'לאל: את השיעורים בטבע והשיעורים הנלווים הם לומדים כך, גם תיאורטית וגם מעשית.

ג'לאל: גם מבחינה פסיכולוגית, היציאה מבית הספר והבאתם למקום הזה זה החלפה אווירה, הם רואים חיוּת, ירק.

ג'לאל: זה שינוי אווירה כללי.

ג'לאל: אם אנחנו אומרים שהולכים לסגור את החווה, אם זה עיריית תל אביב ואם זה משרד החינוך - -

יוסי שריד: במקרה הזה, זה לא משרד החינוך.

ג'לאל: אפילו אם עיריית תל אביב רוצה לסגור את המסגרת הזאת, היא תשבור את הראש כדי למצוא מסגרת חלופית לתלמידים האלה וזה יעלה לה פי שניים.

יוסי שריד: למה אתה בטוח שהיא תשבור את הראש כדי למצוא מסגרת חלופית?

יוסי שריד: מה אכפת לעירייה מהתלמידים?

ג'לאל: אכפת לה, כי כמו שאני מכיר את האחראים על החינוך בעירייה, הם דואגים - -

יוסי שריד: אבל הם לא מקבלים את ההחלטות.

ג'לאל: הם לא מקבלים את ההחלטות, יש דרגים יותר גבוהים מלמעלה.

ג'לאל: יצא לי לשוחח על הנושא הזה עם מר חנוך שטרן מעיריית תל אביב, כי מאוד לא נוח לי עם הסיפור של סגירת החווה.

ג'לאל: אני מלמד גם בבית ספר יהודי, בית ספר שורשים, אני מלמד בשני המגזרים, וכשבאים התלמידים של שורשים למועדונית אחר הצהריים, הם גם מאוד חרדים מכך שהחווה הולכת להיסגר.

ג'לאל: תלמידים משני בתי הספר, שאני מכיר אישית, זקוקים לחווה.

ג'לאל: תשע שנים אני מלמד בבית הספר ותשע שנים אנחנו באים לכאן; יש הרבה חוות, לא רצינו להחליף את החווה הזאת, כי זה מקום נהדר והצוות שנמצא פה מאוד עונה לדרישות של התלמידים.

ג'לאל: אנחנו נודה מאוד אם תעזרו לנו כדי שהמקום הזה לא ייסגר.

יוסי שריד: אנחנו משתדלים.

ישראל אדיר: אני חייב להבהיר מתוך הניסיון שצברתי כמנהל החווה גם ברשות אחרת, ברמת גן.

ישראל אדיר: זאת חווה גדולה, יפה, וגם הגעתי שם ל-56 כיתות.

ישראל אדיר: אני מצטט משפט שכתב המפמ"ר לרון חולדאי.

ישראל אדיר: הוא כתב לו שהאפשרות הכי סבירה, תוך כדי מהלך רציני מאוד של קיצוץ, הוא לקיים את שתי החוות במתכונת של כל הרשויות המקומיות בארץ שבהן יש חוות.

ישראל אדיר: חווה עולה 30-40 אלף שקל לחודש, כולל הכל.

ישראל אדיר: אחרי שחיסלו את המשתלה וקיצצו בשטחים, במיליון שקל אפשר לקיים את שתי החוות.

ישראל אדיר: אני מוכן לשבת ליד כלכלן עירוני ולהגיד על מה אפשר לוותר.

ישראל אדיר: למשל טרקטוריסט - זאת משרה שיש בה נלוות והוא מקבל הוצאות רכב; משרה אחת כזאת עולה מעל 100,000 שקל.

ישראל אדיר: אפשר לקצץ את זה.

ישראל אדיר: אם מקצצים בשטחים אז גם חוסכים מים.

ישראל אדיר: בונים מנהרה לגידולים חסויים ועוד חממה.

ישראל אדיר: אם מדברים על חווה אחת, בחצי מיליון שקל לשנה מקסימום אפשר לקיים אותה.

ישראל אדיר: זה חיסכון אדיר.

יוסי שריד: אני מציע דבר שאסור לי להציע, אני מציע משהו להסתדרות המורים.

יוסי שריד: אני יודע שזה לא יהיה כי אני יודע מה מצבה של הסתדרות המורים היום ואני יודע מה הרוחות שנושבות משם, אבל אני מציע לכם שבעיריית תל אביב תהיה הבנה שיש נכונות להשבתה מצד הסתדרות המורים.

ליאורה אלמוג: אנחנו הכרזנו על סכסוך עבודה.

יוסי שריד: זאת לא הצעה שאני צריך לתת לכם, כי זה לא מקובל לתת עצות מן הסוג הזה אבל אני מרשה לעצמי, כי אם רוצים להיאבק בגורמים שלא מגלים מידה רבה של התחשבות, אז צריך להיאבק בכל האמצעים.

יוסי שריד: ולא רק למען המורים, אלא בעיקר למן התלמידים.

יוסי שריד: אני חושב שזה עוול משווע לילדים בכל מקום, לא כל שכן בתל אביב, שהם לא יכולים פעם בשבוע לנשום באוויר הפתוח של חוות ניר אביב.

ליאורה אלמוג: אני אעביר את המסר להסתדרות המורים.

ליאורה אלמוג: אני מודה לכבודו ואני שמחה מאוד שאתם מתערבים ומעורבים, כי אני יודע שאתה ראש גדול.

ליאורה אלמוג: אני הייתי באחת הפגישות עם אברהם בן-שבת אצלך במשרד כשידעת שאתה עוזב את תפקידך, וצר לי עד היום שאתה לא בתפקיד שר החינוך.